อยากคบเขาเพื่อประชดแฟนเก่า แต่ดันรัก
เข้าสู่เดือนส่งท้ายปลายปีกัน 1 ปีที่กำลังจะผ่านไป เราให้คะแนนตัวเองเท่าไหร่กันดีคะ คะแนนของความสุข คะแนนของการมีสติรับมือกับการแก้ปัญหา หรือแม้แต่คะแนนที่ให้กับความรักที่อยู่ในมือเรา ถือเป็นการทบทวนตัวเองอีกรูปแบบหนึ่ง,เมื่อไหร่ก็ตามที่ถึงช่วงเทศกาล เราจะมีคนที่มีความสุขมาก และมีคนที่เหงามากๆ ฉลองอยู่ในเทศกาลเดียวกัน วันธรรมดาๆ เราก็ว่า เราไหว แต่พอเทศกาลมาเมื่อไหร่ ความคาดหวังมักจะทำร้ายกันเสมอ เลยไม่ค่อยแปลกใจ ที่จะมีคำถามมากมายจากหลายหัวใจที่หวังไว้ว่า ส่งท้ายปี เราต้องมีเรื่องดีๆ เข้ามาสิ ทำไมถึงต้องเจอเรื่องแบบนี้ คำอวยพรที่อยากให้ทุกปลายปี เลยไม่ใช่แค่ขอให้มีความสุขตลอดไป แต่ขอให้รับมือไหวกับทุกเรื่องที่ได้เจอในทุกๆ ปี,วันนี้มีคำถามหนึ่งแปลกดีค่ะ เริ่มต้นจากการแก้แค้น แล้วจบด้วยอะไร ลองไปอ่านดู ,แปลกดีที่คิดจะคบเพื่อนเขาประชดแฟนเก่า ถ้าคนเก่ารักเราจริงจะทิ้งให้เราเป็นแฟนเก่าหรือ ? ถ้าเขาไปเพราะหมดใจ เขาจะเจ็บปวดอะไรที่เรามีคนใหม่ ไม่ว่าคนๆ นั้นจะเป็นใคร หรือแม้แต่จะเป็นเพื่อนของเขาก็ตาม เราประมาทไปหน่อยที่คิดว่าเราคงสูงค่าถึงขั้นจะทำร้ายหัวใจเขาได้ แฟนเก่าแปลว่าหมดเวลาของเราแล้ว ความสุขของเขาไม่ใช่เราอีกต่อไป ไม่แน่ว่า การที่เราจะอยู่หรือไป อาจไม่มีผลอะไรต่อใจเขาเลย คราวนี้ การที่เราคิดว่าจะเอาเพื่อนเก่าของเขา มาเป็นเครื่องมือ ดูเหมือนเราคิดถึงหัวใจเขาน้อยไปหน่อย ไม่มีใครด้อยค่าเกินกว่าจะเป็นตัวประกอบในชีวิตใคร เอาความรู้สึกของเขามาเล่นก็ถือเป็นกรรมอย่างหนึ่ง ถึงขั้นตั้งใจว่า คบแล้วจะทิ้ง เมื่อได้สิ่งที่ตั้งใจแล้ว ใจร้ายไปหน่อยน้อง โชคดีที่ดันไปรักเขาซะก่อน ไม่อย่างนั้น ตำแหน่ง ของเล่น หรือ ของตาย คงเป็นของผู้ชายคนนี้ ,แปลกดีเรื่องต่อไปคือ ตอนตั้งใจจะดึงใครเข้ามาคบเพื่อประชดคนเก่า น้องดันไม่รู้สึกผิด แต่พอคิดจริงๆ จังๆ กลับรู้สึกผิดขึ้นมาซะอย่างนั้น ถามว่าผิดอะไร? แฟนเก่า เราก็เลิกแล้ว น้องไม่ได้คบซ้อนกับใคร แค่ต้องไปถามใจตัวเองดีๆ ว่า แฟนเก่ายังอยู่ในใจเราใช่ไหม? การทำอะไรของเราถึงดูแคร์หัวใจเขาขนาดนั้น และถ้าคนเก่ายังอยู่ในใจ จะดึงคนเก่าเข้ามาเจ็บทำไม ไม่มีใครควรอยู่ในเงาของใคร ซื่อสัตย์กับความรู้สึกของเราก่อนค่ะ อย่าหลอกตัวเอง ไม่อย่างนั้นความสับสนของเรา จะสร้างความปวดร้าวให้คนอื่นๆ,ที่สำคัญ น้องบอกว่าชอบเพื่อนแฟนเก่า แล้วเขาชอบเราหรือเปล่า? เราตัดสินใจฝ่ายเดียวไม่ได้ บอกว่าเขาคือคนที่เราค้นหามานาน แล้วเขาล่ะ เราคืออดีตแฟนเพื่อนที่เขาไม่อยากแตะหรือเปล่า จะแคร์แต่หัวใจแฟนเก่า จนละเลยหัวใจคนใหม่ไม่ได้ โลกไม่ได้หมุนรอบตัวเราคนเดียวนะคะอย่าลืม,บางทีการล้างแค้นคนเก่าที่สาสมที่สุด คืออย่าปล่อยให้เขามีผลต่อสุขทุกข์ของเรา ไม่ต้องไปดึงใครเข้ามาคบเพื่อประชดเขา คนหมดใจ เราจะทำอะไร คงไม่กระทบหัวใจเขามากมาย อย่ามัวแต่จมวันเก่าๆ ทั้งที่เขาเริ่มต้นกับวันใหม่ๆ ไปแล้ว กับคนใหม่ ถ้ารักเขามากพอจะลองเสี่ยงอีกซักครั้ง ค่อยเริ่มต้นความสัมพันธ์ก็ได้ ยังไม่ต้องรีบเลือกใคร ถ้าใช้เวลาในการตัดสินใจไวไป เราอาจเพิ่มสถิติอกหักครั้งใหม่ให้ตัวเอง ถ้าความรักของเราไม่ได้ทำร้ายหัวใจใคร ไม่ได้แย่งใครมา ไม่ได้คบซ้อนกับใคร สิทธิ์ในการตัดสินใจ เป็นของน้องโดยสมบูรณ์ค่ะ,ปีนี้กำลังจะผ่านไป อะไรหรือใครที่เคยทำร้ายหัวใจ ขอให้ทิ้งไว้ในปีนี้ ถ้ารักเขาทำให้ใจเจ็บ รักตัวเองจะทำให้เรารอด กอดตัวเองแน่นๆ ค่ะ ขออย่างเดียว อย่าให้ ความรักตัวเอง ของเราไปทำร้ายใจใคร จนกลายเป็นความเห็นแก่ตัว เท่านั้นเอง
ถ้ารักเขาทำให้ใจเจ็บ รักตัวเองจะทำให้เรารอด กอดตัวเองแน่นๆ ค่ะ ขออย่างเดียว อย่าให้ ความรักตัวเอง ของเราไปทำร้ายใจใคร จนกลายเป็นความเห็นแก่ตัว เท่านั้นเอง
คนดังนั่งเขียน,ดีเจพี่อ้อย,ความรัก,แฟนเก่า,ประชดแฟนเก่า,ความสัมพันธ์